钦定古今图书集成/理学汇编/学行典/第131卷 > 书经 > 《康诰》
## 钦定古今图书集成/理学汇编/学行典/第131卷 > 书经 > 《康诰》

王曰：“呜呼！小子封，恫瘝乃身，敬哉！”

〈蔡传〉“视民之不安，如疾痛之在乃身，不可不敬之也。”

王曰：“呜呼！封敬明乃罚。”

〈大全〉蔡氏元度曰：“钦哉钦哉”，用刑不可不敬也。“惟明克允”，用刑不可不明也。

汝亦罔不克敬典，乃由裕民。惟文王之敬忌，乃裕民。

〈蔡传〉汝罔不能敬守国之常法，由是而求裕民之道，惟文王之敬忌。敬则有所不忽，忌则有所不敢。〈大全〉陈氏大猷曰：“敬”则律己严，而感率者尽，裕则待人宽，而从容自从。然敬典而不知忌刑，亦非所以全裕民之道，惟法文王之“敬典”“忌刑”，乃能裕民耳。